## Naredba o zabrani uvoza u Republiku Hrvatsku i provoza preko područja Republike Hrvatske peradi i proizvoda od peradi iz Bosne i Hercegovine radi sprječavanja unošenja influence ptica

### NN 41/2006 (13.4.2006.), Naredba o zabrani uvoza u Republiku Hrvatsku i provoza preko područja Republike Hrvatske peradi i proizvoda od peradi iz Bosne i Hercegovine radi sprječavanja unošenja influence ptica

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**985**

Na temelju članka 11. stavka 1. točke 18. Zakona o veterinarstvu (»Narodne
novine«, broj 70/97., 105/01. i 172/03.), ministar poljoprivrede, šumarstva i
vodnoga gospodarstva donosi

## NAREDBU

### O ZABRANI UVOZA U REPUBLIKU HRVATSKU I PROVOZA PREKO PODRUČJA REPUBLIKE HRVATSKE PERADI I PROIZVODA OD PERADI IZ BOSNE I HERCEGOVINE RADI SPRJEČAVANJA UNOŠENJA INFLUENCE PTICA

I.

Radi sprječavanja unošenja influence ptica zabranjuje se uvoz u Republiku
Hrvatsku i provoz preko područja Republike Hrvatske iz Bosne i Hercegovine
pošiljaka:
a) žive peradi, bezgrebenki (kivi, emu, nandu i noj), uzgojene i divlje pernate
divljači i prije nespomenutih živih ptica, uključujući ptice u pratnji njihovih
vlasnika (ptice kućni ljubimci);
b) jednodnevne peradi;
c) rasplodnih i konzumnih jaja;
d) sjemena peradi, bezgrebenki i pernate divljači;
e) svježeg i smrznutog mesa peradi, bezgrebenki i pernate divljači;
f) proizvoda od mesa peradi, bezgrebenki i pernate divljači;
g) proizvoda životinjskog podrijetla (od ptica) namijenjenih hranidbi životinja,
za industrijsku uporabu ili uporabu u poljodjelstvu;
h) netretiranih lovačkih trofeja od bilo kojih ptica i netretirano perje ili
dijelove perja
podrijetlom iz sljedećih zemalja:
Zabrana iz stavka prvog ove točke odnosi se i na pošiljke koje potječu iz drugih
zemalja ako se provoze preko područja Bosne i Hercegovine.

II.

Zabrana iz točke I. ove Naredbe ne odnosi se na pošiljke:
a) konzumnih jaja pod uvjetom da ne potječu iz zaraženih i ugroženih područja,
odnosno iz područja u krugu 10 km od mjesta pojave visoko patogene Influence
ptica;
b) polutrajnih proizvoda od mesa peradi koji nisu obrađeni na način da je sa
sigurnošću uništen virus influence ptica pod uvjetom da ne potječu iz zaraženih
i ugroženih područja, odnosno iz područja u krugu 10 km od mjesta pojave visoko
patogene Influence ptica;
c) hermetički zatvorenih toplinski obrađenih konzervi od mesa peradi, i pernate
divljači koje su tijekom proizvodnje bile podvrgnute obradi sa Fo vrijednosti 3
i više, odnosno trajne konzerve;
d) proizvoda od jaja koja su prije ili tijekom proizvodnje pod­vrgnuta
toplinskoj obradi sušenja u proizvodnji jaja u prahu, pasterizacije ili
sterilizacije;
e) toplinski obrađenih proizvoda gdje je za vrijeme obrade postignuta
temperatura od najmanje 70°C u središtu proizvoda;
f) perja ili dijelova perja za koje se na popratnim dokumentima potvrđuje da su
tretirani vrućom parom ili nekom drugom metodom koja osigurava da se tom
pošiljkom ne mogu prenijeti patogeni uzročnici.

III.

Ova Naredba stupa na snagu danom objave u »Narodnim novinama«.

Klasa: 322-01/06-01/28
Urbroj: 525-01-06-01
Zagreb, 11. travnja 2006.

Ministar
**Petar Čobanković**, v. r.

Naredba, NN 41/2006-985
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)